Queen Elizabeth -aluksen piti aikataulun mukaan lähteä Hernesaaren satamasta kello 17., mutta lähtö viivästyi.

Aktivistit meloivat Queen Elizabeth -aluksen kyljessä yli tunnin, kunnes venepoliisipartio poimi melojat kyytiin – katso videokooste mielenosoituksesta. Henri Kärkkäinen

Ympäristöaktivistit yrittivät estää kajakeilla luksusristeilijä Queen Elizabethin liikkeelle lähtöä Helsingin satamassa Hernesaaressa keskiviikkona. Iltalehti seurasi tilannetta satamassa suorassa lähetyksessä. Lähetys on päättynyt.

Elokapina-liikkeeseen kuuluvat aktivistit meloivat kajakeilla risteilyaluksen luokse, kun laivan piti lähteä satamasta kello 17. Laiva lähti liikkeelle kuitenkin jo hieman ennen kello 17:ää. Aktivistit eivät siis täysin onnistuneet pysäyttämään laivan lähtöä.

Kymmenkunta kajakkia meloi aivan laivan kyljessä ja hidasti laivan liikkumista. Poliisivene saapui aktivistien luo noin kello 17.10, ja aktivisteja pyydettiin poistumaan.

Elokapinan Leon Mercier kommentoi maista käsin tuolloin Iltalehdelle, että aktivistit yrittävät edelleen estää veneen lähdön.

– Mielestäni on vastuutonta, että laiva lähti, vaikka aktivistit olivat edessä, Mercier sanoi Iltalehdelle.

Poliisit ottivat lopulta aktivisteja pois vedestä, jotta laiva pääsi jatkamaan matkaansa. Noin kello 17.45 laiva lähti kunnolla liikkeelle.

Poliisivene saapui pian paikalle. Henri Kärkkäinen

Laiva lähti liikkeelle jo ennen sen tarkkaa lähtöaikaa, minkä vuoksi kajakit eivät ainakaan täysin onnistuneet estämään laivan lähtöä. Henri Kärkkäinen

MS Queen Elizabeth on rekisteröity Isoon-Britanniaan. Sen määränpää Helsingistä on Pietari.

Elokapina haluaa nostaa esille, että risteilyteollisuus kasvaa nopeasti ja sen hiilipäästöt ovat niin suuret, etteivät ne sovi yhteen ilmastokriisin vaadittavien toimien kanssa.

Protestillaan Elokapina vaatii tehokkaampia ilmastotoimia kaupungilta ja hallitukselta.

Hernesaaren laiva on ylellinen kansainvälinen risteilyalus, joka on 294 metriä pitkä, 32,2 metriä leveä ja 62,5 metriä korkea. Siihen mahtuu noin 2 000 matkustajaa.

Kymmenkunta kajakkia melomassa aivan laivan kyljessä. Henri Kärkkäinen

Elokapina on ympäristöliike, joka vaikuttaa tekemällä väkivallatonta suoraa toimintaa. Liike ei halua syyttää yksittäisiä matkailijoita, vaan kiinnittää huomiota poliittiseen päätöksentekoon.

Elokapina muistuttaa, että suuren luksusaluksen hiilipäästöt ovat valtavat. Lisäksi risteilyaluksien päästävä musta savu on suoraan vahingollista terveydelle erityisesti Helsingin kaltaisissa satamakaupungeissa.

Aktivistien mukaan risteilyalukset polttavat autojen bensiiniä ja dieseliä paljon halvempaa ja epäpuhtaampaa raskasta polttoöljyä. Siitä vapautuu suuria määriä myrkyllistä rikkioksidia ja pienhiukkasia, jotka aiheuttavat suuren osan hengityselinsairauksista ja keuhkosyövästä.

– Tänä vuonna isobritannialaisjärjestö Transport And Environment huomautti, että Helsingissä risteilyalusten rikkipäästöt ovat melkein kolminkertaiset verrattuna kaikkiin henkilöautojen päästöihin yhteensä. Sallimalla luksusristeilijöiden polttaa raskasta polttoöljyä tuetaan suoraan teollisuutta, joka vahingoittaa terveydettämme ja planeetalle, Elokapina tiedotti.

Elokapinan mukaan ratkaisu olisi, että kielletään risteilijöitä polttamasta öljyä satamissa ja vaaditaan niitä käyttämään sataman sähköä sen sijaan. Moni risteily-yhtiö on vastustanut muutoksiin investoimista.